
A biolumineszencia rejtelmei: a lux gének nyújtotta lehetőségek

A genetika és szintetikus biológia területén Photobacterium nemzetség tagjain belül a Vibrio fischeri keltette fel igazán az érdeklődésünket. Ebben a tengeri baktériumban az úgynevezett Lux génekről kifejeződő enzimek eredményezik a fénykibocsátást. Célunk a világító baktériumok reprodukálása, majd erre alapozva egy teljesen új rendszer létrehozása volt.
A projekt első részében a Lux géneket tartalmazó, valamint kloramfenikol rezisztenciát biztosító plazmidot juttattunk be transzformálással E. coli baktériumba. 40 óra inkubálást követően a baktériumok zöldeskék fényt bocsátottak ki a sötétben. Készítettünk baktérium kultúrákat is, melyek szintén világítottak, azonban a rendszer 22 óra elteltével elsötétült.
A második részében erre a problémára kerestük a megoldást. A folyamat leírását megvizsgálva és szakirodalmi adatokat is felhasználva felállítottunk egy hipotézist: a probléma forrása, hogy az egyik szubsztrát elfogy. Ha mirisztinsavat adunk a rendszerhez, az helyettesíteni fogja az egyik intermediert és így meghosszabbítható a fénykibocsátás időtartama. A feltevést kísérletek útján sikerült igazolnunk és több mint 48 órán át világító bakteriális kultúrákat hoztunk létre.
Projekt harmadik részében egy másik hipotézist készítettünk, mely arra nyújtana megoldást, hogy rövidebb idő alatt több fotont tudjon előállítani a rendszer. Itt rendkívül jelentős szerepet kapnak a cinkujjak. Ezek maguk is fehérjék és különleges tulajdonságuk, hogy képesek hozzákötődni egy DNS szekvenciához. Erre a sajátosságra alapoztuk az elképzelést, miszerint ha a Lux fehérjéket összekapcsolnánk a cinkujjakkal és ezen részek segítségével egymás mellé rögzítenénk őket egy DNS szekvencia mentén, akkor mint egy futószalagként működnének a szubsztrátok számára és elérnénk a kitűzött célokat. Így a rendszer teljessé és szélesebb körben megbízhatóan alkalmazhatóvá válna.
Projektünk jelenleg ez utóbbi hipotézis tesztelésénél jár. Külön érdekesség, hogy a kísérletsorozat akár negatív eredmény esetén is új üzenetet adhat, hiszen ez esetben arra enged következtetni, hogy az egyik fehérje, a LuxG (melynek pontos szerepe még nem ismert) esetlegesen részt vesz a quorum sensing jelenségének kialakításában és így a szabályozásban, a reakció gátlásában. A jelenlegi hipotézis tesztelését követően szeretnénk hasonló kísérleteket végezni a cinkujjakkal és akár a Lux Operonhoz hasonló egységekkel.



